**החברה לניהול קרן ההשתלמות להנדסאים וטכנאים בע"מ**

The Technical Engineers & Technicians Management Company For Professional Study Fund LTD

מאושר בוועדת השקעות מס' 6/2017 מיום 19/3/2017

**מדיניות להשתתפות והצבעה באסיפות כלליות**

**ואמות מידה לממשל תאגידי**

**מבוא**

החברה תשתתף ותצביע באסיפות כלליות של ני"ע בהן מחזיקה הקופה המנוהלת ע" החברה, בהתאם לדרישות הדין ובהתאם לעקרונות המפורטים להלן במסמך זה.

כמו-כן תשקול החברה, בעת קבלת החלטה לגבי השקעה בתאגיד, בין יתר השיקולים, גם את עמידת התאגיד באמות המידה של הממשל התאגידי המפורטות במסמך זה.

**1. מדיניות הצבעה - כללים מנחים לאופן הצבעה באסיפות כלליות**

 **להלן כללים מנחים, שיש לבחון טרם קבלת החלטה בנוגע להשתתפות החברה המנהלת ולאופן הצבעתה באסיפות כלליות של תאגידים בהם מחזיקות קופות הגמל וקרנות הפנסיה שבניהולה של החברה ועל בסיסם תתקבל ההחלטה האם להצביע בעד או נגד. הצבעה בניגוד למדיניות ההצבעה להלן, מחייבת קבלת אישור וועדת ההשקעות מראש.**

 1.1. **עיקרון על**

 הצבעה "בעד" הצעת החלטה באסיפה כללית, הינה בתנאי שההחלטה מקדמת את עניין העמיתים בקופות הגמל, או לכל הפחות אינה פוגעת בעניינם.

 1.2. **שינוי התקנון**

 בעת הצבעה על ביצוע שינוי/תוספת/מחיקה של מרכיב בתקנון, יש לבחון את השינויים הנדרשים, לרבות:

 1.2.1. שינויים/תוספות אשר נועדו לצורך מתן פטור/שיפוי/ביטוח נושאי משרה;

 1.2.2. הוראות למינוי/פיטורי דירקטור ותנאי כהונתו;

 1.2.3. שינוי הרוב הנדרש לצורך קבלת החלטות - החברה המנהלת תתנגד לשינוי הפוגע ביכולת ההשפעה של המיעוט;

 1.2.4. הוראות בדבר תקופת כהונתו של רו"ח מבקר לחברה;

 1.2.5. הענקת (או גריעת) סמכויות נוספות לידי האסיפה הכללית (מעבר למוקנה לאסיפה הכללית במישרין בחוק החברות);

 1.2.6. שינויים אשר עשויים לפגוע בזכויות סוג מניות או נייר ערך ספציפי ובעיקר סוג מניות/ניירות ערך הכלולים היחידות בנכסי הקופות.

 1.2.7. קביעת הוראות לאישור עסקאות חריגות/שאינן חריגות;

מעודכן ליום 9.2.2015

 1.3. **מינוי דירקטורים ונושאי משרה**

 1.3.1. ככלל, החברה המנהלת תתנגד למינוי דירקטורים/נושאי משרה מקום ובו התאגיד לא פרסם מידע מספק שיאפשר אודות הדירקטור/נושא המשרה הממונה שיאפשר לה לבחון את התאמתו וכשירותו לתפקיד (במינוי של דירקטור חיצוני יש לוודא, כי החברה פרסמה את כל הפרטים וההצהרות הנדרשים על פי כל דין.

 1.3.2. בעת מינוי דירקטור (רגיל וחיצוני) החברה המנהלת תבחן האם יש במינוי פגיעה אפשרית בעמיתי הקופות או קידום עניינם, וזאת תוך מתן תשומת לב לעניינים הבאים:

 1.3.3. מספרם הכולל של הדירקטורים (האם נמוך או גבוה, בין השאר ביחס להיקף פעילות התאגיד).

 1.3.4. מספר חברי הדירקטוריון הנמנים על בני משפחתו של בעל השליטה או מכהנים כנושאי משרה בתאגיד או בקבוצת התאגיד.

 1.3.5. מספר הדירקטורים החיצוניים והבלתי תלויים, עם דגש לשיעור גבוה יותר בחברות בעלות פרופיל סיכון גבוה יותר.

 1.3.6. הדירקטור עומד בתנאים ובמבחנים על פי תקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ו - 2005, וככל שיתאפשר, את מידת התאמתו של המועמד לתפקיד, ניסיונו המקצועי בתחומי פעילות התאגיד ובנושאים כלליים אחרים.

 1.3.7. בחינת מספר התאגידים בהם הדירקטורים מכהנים והתנהלותם במסגרת כהונתם (עד כמה שאפשר), כאשר החברה תתנגד למינוי דירקטור במידה ומספר הדירקטוריונים בהם הוא מכהן עולה על 5 (אלא בנסיבות מיוחדות המתייחסות בין היתר, לזהותו של המועמד, גודלן ואופי פעילותן של החברות בהן הואמכהן כדירקטור וכן עיסוקיו הנוספים - כלל וקיימים). בהקשר זה יודגש, כי כהונה מטעם נושא בעל שליטה בחברות בנות או אחיות הנמנות על חברות אותה הקבוצה לא תימנה לעניין המגבלה כאמור.

 1.3.8. בחברות בהן יש גרעין שליטה, לפחות שליש מהדירקטוריון ובכלל זה דח"צים יהיו ללא זיקה לגרעין השליטה.

 1.3.9. בהצבעה על הארכת כהונה, תיבחן מעורבות העבר של הדירקטור, ובכלל כך שיעור השתתפותו בישיבות הדירקטוריון ובוועדות בהן הדירקטור היה חבר, ומידת העצמאות אותה הפגין במקרים של מחלוקות עם בעלי השליטה.

 1.3.10. בעת הצבעה על סיום כהונה של דירקטור יש לבדוק האם ההחלטה מקדמת את ענייני התאגיד ואת הנסיבות שבגינן סיום הכהונה הועלה להצבעה.

 1.3.11. ככלל, החברה המנהלת תתנגד למנגנון של דירקטוריון מדורג.

 1.4 **תגמול דירקטורים נושאי משרה**

 1.4.1. החברה תתנגד לאישור תגמול אשר אינו עולה בקנה אחד עם העקרונות המפורטים במסגרת תיקון 20 לחוק החברות (בנוגע לתהליכי האישור הנדרשים על פיו).

 1.4.2. אישור תגמול בתאגידים פיננסיים יעמוד בקריטריונים המפורטים בסעיף 2 להלן וכן בשאר הקריטריונים המפורטים בסעיף זה להלן.

מעודכן ליום 9.2.2015

 1.4.3. לגבי דירקטורים חיצוניים, החברה המנהלת תוודא, כי הסכומים הם בהתאם לאמור בתקנות החברות (כללים בדבר גמול והוצאות לדירקטור חיצוני), התש"ס - 2000 - החברה המנהלת תצביע בעד רק אם הגמול הינו בהתאם לתקנות וללא תגמול נוסף.

 1.4.4. החברה תתנגד לאישור תגמול במקרים בהם עלות השכר (כולל בונוס) חורגת מתקרת השכר המפורטת להלן.

|  |  |
| --- | --- |
| **סוג חברה** | **עלות שכר לשנה** |
| חברה במדד המעו"ף | 3.5 מיליון ש"ח |
| חברות ת"א 75 | 3 מיליון ש"ח |
| חברות במדד יתר ומטה | 2 מיליון ש"ח |

 וכן תתנגד החברה לאישור מדיניות תגמול שאינה כוללת תקרת שכר של עד 10 פעמים השכר הממוצע במשק.

 1.4.5. לגבי דירקטורים ונושאי משרה (ובכלל זה על הסכמי ניהול) אחרים החברה המנהלת תתייחס, ככל שאפשר וניתן, לנושאים הבאים:

 1.4.5.1. משך תקופת ההסכם - ככל שתקופת ההסכם תעלה 3 שנים, החברה תשקול להתנגד.

 1.4.5.2. עמידתו של התגמול המוצע בעקרונות מדיניות התגמול שנקבעה על ידי התאגיד (ושאושרה באופן ובתנאים הנדרשים על פח הוראות חוק החברות) ו/או נימוקי ועדת התגמול של התאגיד לאישור תגמול החורג ממדיניות התגמול כאמור.

 1.4.5.3. בחינת סבירות מדיניות התגמול והתגמול המוצע ביחס לגודל התאגיד, הענף בו הוא פועל, מצבו הכספי והעסקי, כישוריו האישיים של המועמד, תקופת ההעסקה. בהקשר זה תינתן התייחסות למרכיבי התגמול בכללותם (בכלל זה, תגמול קבוע, תגמול משתנה, תגמול הוני) והפרופורציות ביניהם. לגבי תגמול הוני באמצעות אופציות, ראוי, כי תקופת ההבשלה של אופציות תהיה 3 שנים, אלא במקרים חריגים. באישור מדיניות תגמול ותנאי תגמול של מנהלים יופעל שיקול דעת אנליטי לגבי מנגנון המדידה ומידת התאמתו לנסיבות העניין.

 1.4.5.4. האם מדובר בעדכוני שכר רטרואקטיביים - ככלל, החברה המנהלת תתנגד לאישורי שכר רטרואקטיביים.

 1.4.5.5. זהות נושא המשרה והאם הוא נמנה על בעלי השליטה בתאגיד.

 1.4.5.6. מספרם של בני המשפחה הנמנים על בעלי השליטה המועסקים בתאגיד.

 1.4.5.7. ביצועי המנייה ו/או שערי וריבית אגרות החוב של התאגיד.

 1.4.5.8. רמת הסיכון אותם נטל התאגיד להשגת ביצועיו.

 1.4.5.9. גובה השיפוי והביטוח לנושאי המשרה.

 1.4.5.10. פועלו של נושא המשרה ושל החברה במהלך תקופת כהונה קודמת מול מחזיקי ניירות הערך מן הציבור.

מעודכן ליום 9.2.2015

 1.5 **הסמכת יו"ר הדירקטוריון לכהן כמנכ"ל**

 החברה המנהלת תתנגד לכהונה מקבילה של יו"ר דירקטוריון ומנכ"ל, אלא אם נתקיימו נסיבות חריגות המצדיקות מינוי כאמור.

 1.6. **חובת זהירות ואמונים - פטור, שיפוי, ביטוח ואישור פעולות**

 1.6.1. האם ההחלטה התקבלה כדין ברב האורגנים המוסמכים לפי העניין.

 1.6.2. ככלל החברה תתנגד למתן פטור.

 1.6.3. האם כתוצאה ממתן השיפוי יפחת ההון העצמי של החברה באופן מהותי ו/או יפחת שווי/ערך ניירות הערך.

1.6.4. מה גובה סכום השיפוי/הביטוח והאם הוא סביר בנסיבות העניין. לצורך כך יצוין, כי התפתחה גישה לפיה סכומי השיפוי מוגבלים לשיעור של כ- 25% מההון העצמי בעת השיפוי הינם סבירים.

 1.6.5. בעניין הביטוח, יש להקפיד ולבחון את תחולתו והיקפו של הכיסוי הביטוחי (האם לא נקבעו סכומי כיסוי מופרזים והאם שיעור הפרמיה סביר).

1.6.6. יבחנו סוגי האירועים שלגביהם תינתן התחייבות להענקת השיפוי.

1.6.7 יבחן האם מתן השיפוי/הביטוח ניתן לקרות לפני קרות ההפרה או בדיעבד.

1.7. **עסקאות עם בעלי עניין ואישוריפ מיוחדים**

 1.7.1 החברה המנהלת תבחן במשורה את עסקאות בעלי העניין בתאגיד.

 1.7.2. **החברה המנהלת תבחן אישור עסקאות בעלי עניין לפי פרמטרים כלכליים, שקיפות וממשל תאגידי ובכלל זה:**

 1.7.2.1. כדאיות העסקה ותרומתה לעסקי התאגיד. עסקאות אלה ייבחנו באופן פוזיטיבי, כלומר חובת ההוכחה התועלת למחזיקי ניירות הערך, תהא על התאגיד.

 1.7.2.2. ככל שניתן, בחינת העסקה אל מול עסקה דומה עם צד ג' והאם ניתן היה להשיג במסגרת עסקה דומה עם צד ג' תנאים טובים יותר.

 1.7.2.3. היקף המידע שפורסם ביחס לעסקה הינו מספיק כדי לבחון אותה מבחינה כלכלית ומבחינת כדאיותה לחברה.

 1.7.2.4. האם נדחו עסקאות בעלי עניין בשנה האחרונה.

 1.7.2.5. האם קיים גורם חיצוני לחברה שבחן את כדאיות העסקה (לדוגמא מעריך שווי חיצוני).

 1.7.2.6. מהותיות העסקה על מחזיקי ניירות הערך של התאגיד (ובפרט בעלי המניות מקרב המיעוט או בעלי החוב של התאגיד).

 1.7.2.7. מהותיות העסקה של בעל העניין בתאגיד.

 1.7.2.8. הדיווחים על עסקאות קודמות שקופים וברורים.

מעודכן ליום 9.2.2015

1.8. **שינויים בהון החברה**

 1.8.1. מטרת השינוי המוצע.

 1.8.2. השפעה על סוגי ניירות ערך של התאגיד - ובכלל זה התועלת הגלומה בשינוי כאמור ועלותו של השינוי כאמור. ככלל, החברה המנהלת תתנגד לשינוי הפוגע בניירות הערך המוחזקים על ידה.

 1.8.3. האם קיימים ניגודי אינטרסים בין מחזיקים בסוגים שונים של ניירות הערך של התאגיד.

1.9. **מיזוג**

 כאשר מועלת סוגיית המיזוג באסיפה הכללית, יש לבחון מעבר לכדאיות הכלכלית של המיזוג את הסוגיות הבאות:

 1.9.1. האם החברה הקולטת הינה חברה שמותר לקופה לקנות ולהחזיק בה על פי הוראות הדין החל ובכלל זה הוראות תקנה 32 לתקנות מס הכנסה אישור וניהול קופות גמל.

 1.9.2. החברה המנהלת תתנגד למיזוג שיגרום לחריגה ממדיניות ההשקעה של הקופה.

 1.9.3. שיעור האחזקות.

 1.9.4. מהם האינטרסים של בעלי השליטה בכל אחת מהחברות המתמזגות.

 1.9.5. רמת השקיפות והגילוי הנמסרת לציבור בעלי המניות ובפרט שקיפות בקשר עם הערכות שווי, מחיר העסקה, מסמכי נאותות / דוחות פרופורמה וכיו"ב.

 1.9.6. בחינת ההגנה הניתנת לבעלי המניות מקרב המיעוט במסגרת מבנה העסקה המוצע.

 1.9.7 תשלומים והוצאות הכרוכים בעסקה והשפעתם על בעלי המניות.

 1.9.8. מידת ההשפעה על כושר הפירעון של התאגיד.

במסגרת בחינת כדאיות עסקאות מיזוג מורכבות, תשקול החברה המנהלת להיעזר, בעבודות אנליזה חיצוניות ייעודיות.

1.10 **הסדר חוב/פשרה (סעיף 350 לחוק החברות)**

 אישור הסדר/פשרה יבוצע בהתאם לעקרונות ולכללים המפורטים בנהלי החברה המנהלת הרלוונטיים הנוגעים לתהליך הערכת חוב וטיפול בחובות בעייתיים.

2. החלטות הצבעה בתאגידים פיננסיים

 2.1. בהחלטות הצבעה באסיפות כלליות של תאגידים פיננסיים או של תאגיד השולט בתאגיד פיננסי או של תאגיד בנקאי שקיבל רישיון בהתאם להוראות חוק הבנקאות (רישוי), התשמ"א-1981, בנושאים הנוגעים לאישור מדיניות תגמול לפי הוראות סעיף 267 א לחוק החברות וכן בנושאים הנוגעים לאישור עסקאות הטעונות אישור אסיפה כללית לפי הוראות סעיפים 272(ג), 272(ג1), 273(ב) ו-275 לחוק החברות, החלטת החברה טעונה קבלת אישור של רוב הנציגים החיצוניים בועדת ההשקעות.

 2.2. החברה לא תתמוך באישור חבילת תגמול בהיקף כספי העולה על 3.5 מיליון ש"ח במונחי עלות שנתית ("**מגבלת העלות השנתית**") וכן במקרים בהם מגבלות העלות השנתית ו/או השכר אינם עומדים במגבלות שהוגדרו בסעיף 1.4.4.

מעודכן ליום 9.2.2015

3. הצבעות בנושאים בהם קיים חשש לניגוד עניינים/עניין אישי

 3.1. במידה ועולה חשש לניגוד עניינים בהצבעה אשר עשוי לנבוע מקיומם של קשרים בין הקופות המנוהלות על ידי החברה ו/או בעלי השליטה בחברה המנהלת לבין התאגיד נשוא האסיפה האסיפה או במקרים ובהם בעלת השליטה בחברה המנהלת מחזיקה ב-5% אויותר מאמצעי השליטה בתאגיד נשוא האסיפה ("**תאגיד נשלט")**\*, אופן הצבעת החברה יהיה כפוף לאישורם של רוב הנציגים החיצוניים בוועדת ההשקעות של החברה.

 3.2. מנהל ההשקעות המקבל החלטות הצבעה בהתאם למדיניות ההצבעות שהגדירה החברה, ייחשב כבעל ניגוד עניינים לכאורה במקרים שהתאגיד נשוא האסיפה הינו אחד מאלה:

 א. בעל שליטה במנהל ההשקעות;

 ב. תאגיד שבעל השליטה במנהל ההשקעות מחזיק בו בשיעור של 5% או יותר מסוג מסוים של אמצעי שליטה;

 ג. תאגיד קשור למנהל ההשקעות (תאגיד המחזיק סוג כלשהו של אמצעי שליטה במנהל ההשקעות בשיעור של 10% או יותר);

 ד. תאגיד שתאגיד קשור למנהל ההשקעות מחזיק בו שיעור של 25% או יותר מסוג כלשהו של אמצעי שליטה;

 ה. תאגיד עימו מקיימת הקבוצה אליה משתייך מנהל ההשקעות קשרים עסקיים או פיננסיים מהותיים ומתמשכים, תאגידים בשליטתו של התאגיד כאמור, בעל השליטה בתאגיד כאמור ו/או תאגידים בשליטת בעל השליטה;

 בכל מקרה כאמור, אופן הצבעת החברה יהיה כפוף לאישור ועדת ההשקעות של החברה המנהלת, אולם במקרים בהם המלצת ההצבעה של מנהל ההשקעות הינה 'נגד' האינטרס של היוצא את "החשש לניגוד עניינים" ובהתאם למדיניות ההצבעה של החברה - אין חובה להביא את ההחלטה לוועדת ההשקעות, למעט אם התאגיד נשוא האסיפה הוא תאגיד פיננסי.

 3.3. מבלי לגרוע מן האמור יובהר, כי קבלת החלטות הצבעה בקשר להצעות החלטה הנידונות בתאגיד נשלט אשר אינן נוגעות במישרין התנהלותו השוטפת לתאגידים המוחזקים על ידו, תתקבל בפרוצדורה הרגילה מבלי שיידרש אישור מטעם הנציגים החיצוניים של ועדת ההשקעות.

 3.4. ההחלטה כאמור, יכולה להתקבל בכינוס ועדת השקעות, בהחלטה בכתב, או באמצעות שימוש בכל אמצעי תקשורת אחר.

 3.5. **מבלי לגרוע מכלליות האמור, שימוש במנגנון המפורט להלן יהווה אמצעי ראוי להתמודדות ונטרול החשש מפני ניגוד עניינים בהתקיים התנאים הבאים**:

 3.5.1. הצבעה תבוצע בהתאם להמלצת הגורם המקצועי עמו התקשרה החברה ו/או עמו התקשר מנהל ההשקעות הנותן את השירות לחברה (בכובעו כלשכת שירות);

 3.5.2. המלצת הגורם המקצועי עולה בקנה אחד עם מדיניות ההצבעות של החברה המנהלת.

4. **אופן הטיפול בפנייה של הנהלות תאגידים ו/או בעלי שליטה בהם שמטרתן להשפיע על אופן ההצבעה**

 4.1. מנהל ההשקעות הנותן את השירות לחברה המנהלת גיבש נוהל המסדיר את התנהלותו ואופן טיפולו בפניות המתקבלות מנציג ו/או נציגים מטעם תאגידים בקשר להצבעה באסיפה כללית ו/או אסיפת מחזיקי אגרות חוב.

* בקביעת שיעור ההחזקה של בעל השליטה בתאגיד, לא יובאו בחשבון שיעורי ההחזקה של המשקיע המוסדי בתאגיד ושל משקיעים מוסדיים אחרים הנמצאים בשליטת אותו בעל שליטה ובכלל כך החזקות קרנות הנאמנות, תעודות הסל ופעילות ניהול התיקים.

מעודכן ליום 9.2.2015

 4.2 ככלל, הטיפול בפניות מצד הנהלות של תאגידים ו/או בעלי שליטה יידון באופן מקצועי, ללא משוא פנים ויתבסס, על נתונים ומידעים המצויים בידי החברה (באמצעות מנהל ההשקעות). החברה (באמצעות מנהל ההשקעות) תפעל לתיעוד פניות כאמור המתקבלות מהנהלות של תאגידים ו/או בעלי שליטה.

\*\*\*\*\*\*\*\*\*\*\*\*\*\*\*\*

* מובהר בזאת, כי המדיניות המפורטת לעיל, אינה ניתנת בהכרח ליישום דווקני ומלא ביחס לכל תאגיד ותאגיד, וזאת בשל הבדלים אובייקטיביים וסובייקטיביים, הכוללים, בין היתר, שוני במבנה השליטה והבעלות, שלבי ההתפתחות של התאגיד, שינויים בסביבה העסקית והתחרותית של התאגיד, קיומן ו/או היעדרן של מגבלות והגבלות רגולטוריות וכיו"ב. למען הסר ספק, מובהר, כי ייתכנו מקרים שבהם החברה המנהלת תצביע באופן שונה ו/או מנוגד לעקרונות המפורטים במסמך מדיניות זה. מכל מקום יובהר, כי כל החלטת הצבעה תתקבל על בסיס כל המידע הרלוונטי והעדכני המצוי בידי החברה המנהלת, אשר ינותח על ידי הגורמים המצויים, לאחר בחינת מכלול ההיבטים הידועים והצריכים לעניין, ובכלל זה היבטים כלכליים, מסחריים, משפטיים ואחרים ובכפוף להוראות כל דין. העקרונות המנחים העומדים ביסוד מסמך זה, יחולו על השתתפות והצבעות באסיפות כלליות של תאגידים ציבוריים ומדווחים הנסחרים בבורסה לניירות ערך בתל אביב (לרבות תאגידי רישום כפול).

**קרן השתלמות להנדסאים וטכנאים, ארלוזורוב 93 ת"א 62098, דואר אלקטרוני: kerentech@ histadrut.org.il**

 **טל': 6537182/1-03, פקס:03-6918840 אתר הקרן באינטרנט: www.kerentech.co.il**